
DISSERTATIO  MEDICA  INAUGURALIS 


DE 

HEPATITIDE, 


PROOEMIUM. 

♦ 

In  hac  Dissertatione  Inaugurali,  observantia  qua 
oportet,  pauca  de  natura  et  curatione  Hepatiti- 
dis conabor  offerre,  morbi  inter  plerosque  adeo 
intellecti,  ut  nihil  novi  in  lucem  edere  sperare 
possim.  Nulla  commenta  theoretica  vel  longa, 
de  indole  et  causa  morbi,  igitur  proferam  ; quas- 
dam observationes  practicas  tantum  subjiciam. 

Ex  occasionibus  ab  observatione  mea  praebi- 
tis, penes  me  esse  loqui  existimo  de  ratione  me- 

dendi  nunc  tam  universaliter — et  liceat  mihi  di- 
cere, tam  feliciter — in  regionibus  tropicis,  in  qui- 
bus morbus  formam  acutiorem  induit,  usurpata, 
simul  cum  commodo  tractatione  tempestiva  et 
idonea  derivando. 

Non  minus  est  mirum  quam  verum,  vitia 
hepatis  fere  propria  esse  regionibus  calidis,  sed 
imprimis  Indiae  Orientali,  ubi  ob  quaedam  coelo 
peculiaria,  cum  calore  aucto,  morbus  grassatur 
endemice,  Europaeos  nuper  advectos  summa  vi 
adoriens. 

Quamvis  milii  accidit  stipendia,  per  annos 
viginti,  in  partibus  diversis  orbis  terrarum  facere, 
saepe  ubi  temperies,  ut  tliermometro  indicata, 
gradus  octoginta  per  menses  superabat,  Hepati- 
tidem  Acutam  raro  vel  nunquam  vidi  praeva- 
lentem, donec  sors  fuit  mihi  ad  Insulam  Sanctae 
Helenae,  propter  munus  insigne  publicum,  per- 
venire; et  si  aliquid  fuisset  peculiare  in  cocio 
hujus  insulae,  vel  ex  calore  aucto,  aliave  causa 
locali  oriens,  quod  conferri  potest  cum  coelo  re- 
gionum calidarum  (ubi  morbus  saevissime  gras- 
sari cognoscitur)  vel  revera  utriusque  Indiae, 

nulla  'causa  fuisset  qua  de  hoc  morbo  prae  aliis 
disserere  vellem. 

Temperies  hujus  Insulae  parvae,  mille  et  du- 
centa millia  passuum  ex  aliqua  terra  continente 
distantis,  gradus  septuaginta  et  quinque  raro 
excedit : etiam  in  vallibus,  ubi  radii  solis  sunt 
calidissimi,  et  calor  potius  infra  quam  supra 
hunc  modum  observatur,  si  aliquis  montes  as- 
cendat ad  altitudinem  modicam  pedum  octin- 
gentorum, temperiem  semper  multum  imminu- 
tam inveniet,  Doctore  Hope  testante,  gradu 
uno  generaliter,  pro  singulis  pedibus  ducentis  et 
triginta;  sed,  quantum  e sensu  meo  judicare 
potui,  imminutio  duplex  fuit. 

Coelum  Sanctae  Helenae  ad  illud  Britanniae,  per 
iestatem,  quam  alicujus  alius  regionis  tropicae,  ma- 
gis appropinquat.  Circuitus  Insulae  viginti  et  octo 
millia  passuum  non  excedit ; altitudo  e duobus 
millibus  ad  tria  millia  pedum  existit.  Fastigium, 
quo  solum  invenitur,  gramine  obducitur ; sed  in 
multis  locis,  ubi  nulla  vestigia  hujus  apparent, 
superficies  torrida  videtur.  Temperies  media 
est  circa  gradus  sexaginta  et  quatuor.  Altitu- 

dine  pedum  sexcentorum  ad  illam  septingentorum 
aedes  sita  est,  cui  nomen  est  Planlation, — do- 
micilium praefectas,  ubi  calor  gradus  septua- 
ginta et  duos  raro  excedit,  vel  infra  quinquagin- 
ta et  quinque  descendit.  Vicissitudo  fuit  occa- 
sionalis — et  mihi  liceat  dicere,  insignis — tempe- 
riei, nubibus  a montibus  attractis,  et  quae  radios 
solis  intercipiunt,  procul  dubio  referenda.  Hanc 
oportet  occurrere  in  omnibus  locis  montanis  et 
insulis,  ubi  aqua  et  vegetatio  deteguntur. 

Sed  quamvis  coelum  salubre  videretur,  tem- 
perie calorem  aestivum  Britanniae  vix  superante, 
Hepatitidem  Acutam  conspexi,  per  omnia  stadia 
celeriter  ad  finem  lethalem,  priusquam  indolem 
mali  probe  investigaveram,  pergentem.  Haec 
corripuit  quosdam  comites  navales  ISiorthum- 
briae,  ad  sinum  dictum  Sandy  occupatos,  fretum 
australe  Insulae,  quo  ad  calcem  vel  arenam  ob- 
tinendam profecti  erant,  et  necessario  ex  nave 
per  multos  dies  continuos  absentes,  et  igitur  tunc 
temporis  auxilio  medici  carentes. 

Plerumque  observatum  fuit,  aestate  quae  con\  e- 
nit  hiemi  Europaeae  pergente,  illos  in  castellis 

in  vallibus  cum  mari  equalibus  exstruendis,  vel 
navibus  aut  scapliis,  in  superficiem  aquae,  ubi 
radii  solis  sunt  calidissimi,  et  calor  igitur  maxi- 
mus est,  exonerandis,  occupatos,  Hepatitide 
imprimis  laborasse.  Illi  degentes  vel  subinde 
occupati  in  locis  altioribus,  ubi  calor  multo  minor 
fuit,  liumiditate  saepe  comitante.  Dysenteria 
saepius  quam  Hepatitide  correpti  sunt.  Sed  unus 
vel  alter  morbus,  dum  ego  in  Insula  ex  mense 
Octobris  1815,  ad  Junium  1816,  versatus  sum, 
ibi  epidemice  inter  comites  navales  sasaebat. 
Ante — et,  ut  mihi  videtur,  summo  jure — observa- 
tum fuit,  illos  ipsos,  qui  calori  regionis  tropicae 
subjecti  vitio  Hepatis  laborarunt,  ad  Europam 
redeuntes,  animo  elato  quia  cognatos  revisuri 
essent,  summum  commodum  ob  commorationem 
in  hac  insula  expertos  esse.  Multi  quoque,  a 
navigationibus  longis  reversi,  malis  scorbuticis 
afflicti,  levamine  haud  parvo,  ob  victum  vege- 
tabilem et  aquam  puram  hic  copiose  abundan- 
tem, gavisi  sunt.  Ex  hoc  volo  dicere,  incolas 
et  diu  commorantes  in  Insula,  atque  illos  e regi- 
onibus calidis  appulsos,  valetudine  secunda  frui, 

et  illos  tantum  nuper  a regionibus  Europaeis 
advenientes  male  se  habere. 

Hepar  morbosum  plurimis  malis  ortum  prae- 
bere affirmari  potest;  origo  quorum,  ob  sympto- 
mata obscura,  aciem  adstantis  solertissimi  et  ac- 
curatissimi saepe  effugit,  et  pro  tempore  tum  aegro 
tum  medico  haud  suspecta  latet.  Quia  de  causa 
error  saepe  existit,  hinc  ratio  medendi  haud 
idonea  non  raro  usurpatur;  et  qui  adit  regiones 
quibus  hic  morbus  est  proprius,  vitia  hepatis 
plus  attentionis  et  investigationis,  quam  plerique 
morbi  qui  genus  humanum  adoriuntur,  postulare 
inveniet. 

Supra  dicta  ad  stadium  chronicum  quam 
acutum  morbi  magis  pertinere  dicantur;  sed 
nihilominus  haec  non  aliena  esse  ab  utrovis  exis- 
timo. Dum  symptomata  stadii  chronici  mitia 
et  haud  magni  esse  momenti  apparent,  acuto 
summum  periculum  adest;  quocirca,  curatio 
celerrima  et  acerrima  instituenda  est.  Dolorem 
lateris  multo  saepius  obtusum  quam  acutum,  et 
aspectum  peculiarem  vultus,  inter  colorem  pium- 

beum  et  fuscum,  valde  insignem,  symptomati- 
bus Dysenteriae  raro  absentibus,  inveni. 

DEFINITIO. 

Cullenus  celeberrimus  Hepatitidem  in  Classe 
Pyrexiarum,  et  ordine  Phlegmasiarum  ponit; 

eandemque  sic  definit : — 

« 

“ Pyrexia ; hypochondrii  dextri  tensio,  et  dolor 
“ saepe  pungens,  pleuritici  instar,  saepius  obtu- 
" SUS ; dolor  ad  claviculam,  et  summum  humeri 
“ dextri;  decubitus  in  sinistrum  latus  difficilis  ; 
“ dyspnoea;  tussis  sicca;  vomitus  ; singultus.” 

Exaggeratio  vix  haberi  potest,  si  dicam,  non 
solum  symptomata  nervosa  supervenientia,  sed 
omnia  fere  quae  vitiis  viscerum  in  regionibus 
tropicis  adsunt,  cum  obstructione  in  Hepate 
quodammodo  conjungi.  In  omnibus  exemplis, 
cum  bilis  secretio  aucta,  imminuta,  vel  abnormis 
fuit,  actionem  morbosam  in  vena  portae  existere, 
summa  causa  est  suspicandi.  Secretio  intesti- 
norum et  aliorum  viscerum  modo  simili  turba- 
tur; et  signa  diagnostica  Dysenteriaj  saepe  su- 

perveniunt,  et  ad  jecur,  utpote  organon  impri- 
mis vitiatum,  referri  possunt ; et  omnes,  quibus 
accidit  hepar  morbosum  curare,  munera  pul- 
monum interdum  vitiata,  tussim  siccam,  dolores 
pleuriticos,  respirationem  exercitatione  levissi- 
ma difficillimam  et  acceleratam,  et  haud  raro 
palpitationem  cordis,  nonnunquam  invenerunt. 
Non  semel  malorum  testis  fui,  quae  pro  Phthisi 
incipiente  habebantur,  per  doses  duas  tresve 
calomelanos  et  jalapae,  attentione  ad  distam  et 
statum  alvi  eodem  tempore  adhibita,  fugatorum. 

Symptomatibus  supra  memoratis,  varia  no- 
mina, quae  naturam  suam  indicarunt,  imposita 
sunt,  et  rationes  medendi  pariter  diversae  procul 
dubio  usurpatae  fuerunt ; quorum  omnes  ad  eun- 
dem fontem — hepar  scilicet  vitiatum — referri 
possunt ; et  ab  iisdem  remediis  plerumque  tolli 
queant. 


CAUSiE  EXCITANTES. 

Hae  visae  sunt  esse,  frigus  ad  regionem  hepatis 
admotum,  abusus  liquorum  spirituosorum,  calor 

regionis  tropica?,  ictas  visceri  externe  applicati, 
agitatio  summa,  et  calculi  biliarii  in  ductibus 
fellis.  In  exemplis  quibus  mihi  accidit  Ilepatiti- 
dem  Acutam  conspicere,  causa  excitans,  tamen, 
maxime  insignis,  procul  dubio  fuit  calor  coeli ; 
sed  ratio  qua  hic,  tempore  memorato,  talem 
morbum  inducere  potuisset,  difficillime  reddi 
videtur.  Calor  atmosphaerae,  cum  morbum  symp- 
tomatibus suis  propriis,  tam  bene  insignitum 
conspexi,  multis  gradibus  fuit  inferior  eo,  quem 
ad  morbum  inducendum,  saltem  ad  eundem 
inter  navales  comites  sanos,  ex  Britannia  nuper 
appulsos,  excitandum,  necessarium  esse,  intelr 
lexeram. 

Stadium  acutum  Hepatitidis  mihi  seepe  obla- 
tum fuit;  et  in  illis  exemplis,  quibus  tempestive 
arcessitus  sum,  antecesserunt  pyrexia,  sitis,  et 
cutis  sicca,  faciei  decoloratio,  colore  vergente 
ad  lividum  vel  fuscum,  peculiaris  et  vix  descri- 
benda, lateris  dextri  tensio  et  dolor,  transversim 
\ • 

epigastrium  ad  Hypochondrium  sinistrum  ten- 

/ 

dens,  tormina,  tenesmus,  aliaque  symptomata 

• > 

Dysenteriae,  revera  diarrhoeae,  ex  statu  ejus  lenis* 

simo  ad  gravissimum,  spasmus,  et  profluvium 
sanguinis.  Plus  doloris  sub  pressu  in  regione 
Epigastrica,  quam  in  utrovis  Hypochondrio,  ple- 
rumque adfuit.  De  dolore  sympathetico  in  de- 
finitione tradito,  nempe  “ dolore  ad  claviculam 
u et  summum  dextri  humeri,”  aegri  raro  questi 
sunt,  et  situm  supinum  aegro  fuisse  commodissi- 
mum constabat.  Non  semel  observatum  fuit, 
aliquo  primum  auxilium  medici  petente,  tumo- 
rem subitum  et  circumscriptum  in  regione  he- 
patis ortum  fuisse ; et  quamvis  summi  conatus 
ad  inflammationem  occurrendam  instituti  fue- 
runt, eventum  lethalem  consecutum  esse. 


DIAGNOSIS. 

Morbos,  quibuscum  Hepatitis  Acuta  in  re^- 
gionibus  Europaeis— Pneumoniam  scilicet  et  Gas*  . 
tritidem — confundi  potest,  memorare  opus  sit. 

Sedes  doloris,  decubitus  in  latus  sinistrum 
difficilis,  tussis  sicca,  singultus,  et  haud  raro 
dolor  ad  claviculam,  et  summum  humeri,  et  icte- 
rus, Hepatitidcm  deihonsttant.  Dolor,  contra, 

in  quadam  thoracis  parte,  inspiratione  plena 
auctus,  respiratio  difficilis,  et  saepe  non  nisi 
trunco  corporis  erecto  exercenda,  et  tussis  ple- 
rumque humida,  Scepe  cruenta,  Pneumoniam  in- 
dicant. 

Gastritis  quoque  signis  sequentibus  dignosci- 
tur nimirum,  anxietate,  dolore  urente,  inges- 
tis quibuslibet  aucto,  in  epigastrio,  vomitu,  qui 
protinus  ingesta  rejicit,  et  rubore  erysipelatoso 
aliquando  in  faucibus  apparente. 

Cum  morbus  saevit  endemice,  diagnosis  for- 
tasse supervacua  esse  videatur.  In  Insula  Sanctae 
Helenae,  gradu  decimo  quinto  latitudinis  meri- 
dionalis sita,  longitudo  diei  per  totum  annum 
vix  diversa  fuit ; in  quibusdam  partibus  vallium, 
quas  insulam  e parte  septentrionali  ad  australem 
intersecant,  opus  est  ut  sol  multum  cursus  sui 
persolveret,  priusquam  radii  ejus  imas  valles 
directe  afficiat.  In  valle  Lemon  nuncupata,  ob 
profunditatem  ejus,  hora  nona  vel  decima  matu- 
tina praeteriit,  priusquam  incolae  radiorum  solis 
gratorum  vim  experti  sunt ; et  hora  quarta  vel 

quinta  post-meridiana  infra  montem  oppositum 
ille  jam  descendit. 

PROGNOSIS. 

De  liac  nihil  habeo  quod  dicam,  praeter  a 
Culleno  celeberrimo  tradita.  Prognosis  ple- 
rumque fausta  est,  si  sanguinis  missio,  purgantia, 
aliaque  remedia  antiphlogistica,  tempestive  usur* 
pantur. 


RATIO  MEDENDI. 

Ratio  medendi,  in  Hepatitide  Acuta  usurpata, 
ab  illa  quae  chronicae  convenit,  multum  differt. 
In  illa  adsunt  signa  inflammationis  vehementis, 
quae  sanguinis  detractionem  protinus  postulant : 
In  hac  lanceola  raro  vel  nunquam  opus  est; 
dolor  localis,  et  plenitudo,  sanguinem  mittendo 
per  cucurbitulas  vel  hirudines,  levari  possunt. 
Proprium  fuit  exemplis  morbi  quae  ipse  vidi, 
quod  hic  juniores,  sanos,  et  illos  qui  ob  vitam 
*uam  actuosam,  et  victum  parcum,  ad  vitia  he* 

patis  minime  fuerunt  proclives,  adortus  est.  Hic 
quoque  juvenes,  ut  videretur,  ad  actionem  in- 
flammatoriam, sed  sine  aliqua  causa  valida  exci- 
tante adjecta,  certe  non  ad  Hepatitidem  obnox- 
ios, plerumque  invasit.  Hi  multi  fuerunt  diver- 
si ab  illis  qui  diu  in  India  commorati  erant,  vel 
qui  regionem  Europaeam,  facultate  laute  vivendi 
instructi,  nuper  viserint,  et  coelo,  temperies  cujus 
illam,  de  qua  agitur,  gradibus  viginti  vel  triginta 
superaret,  subjecti. 

Insigne  fuit  quod  in  exemplis  morbi  mihi 
oblatis,  quibus  adfuerunt  vitium  manifestum  je- 
coris, rigores,  pyrexia,  pulsus  durus,  celer,  et 
plenu9,  & c.  neque  observatus  est  ipse  dolor,  nec 
sensus  praeter  solitum  gravitatis,  qui  tali  viscere 
insigni  laborante,  et  demum  in  suppurationem 
desinente,  ex  natura  expectandi  sunt.  Sensus 
molestus,  multo  saepius  quam  dolor  ipse,  morbum 
insignivit ; et  non  rarum  fuit  hypochondrium 
dextrum  dolore  immune  deprehendere.  Sed  saepe 
manu  premente  umbilicum,  dolor  non  solum 
fuit  vehemens,  sed  ubicunque  sentiri  visus  est, 
ad  claviculam  et  humerum  dextrum  interdum 

tendens.  Prope  carlilaginem  ensiformern  usque 
ad  umbilicum,  cum  sensu  stricturae  propagatus, 
aliquando  perceptus  est ; et  hoc  signum  dolor 
torquens  alvi,  simul  cum  diarrhoea,  comitatus  est. 
Morbus  sub  forma  magis  incerta  interdum  pro- 
diit, mgro  de  dolore  torquente,  fere  nihil  nisi 
limo  dejecto,  querente.  Hasc  symptomata  asgro 
fuerunt  molestissima,  et  igitur  ab  illo  maximi 
momenti  existimata;  sed,  investigatione  facta, 
dolor  adfuit  regioni  ventriculi ; et  in  hoc  stadio, 
tensio  fuerunt  et  plenitudo.  In  stadio  provecto, 
nixus  et  tormina  nonnunquam  erant  molesta, 
muco  et  sanguine  fere  tantum  demissis,  tensio, 
et  sine  ope  laxantium  scybala  et  secretiones 
morbosas. 

Hydrargyrus  remedium  praeclarum  est  in  hoc 
morbo,  et  omni  stadio  ejusdem,  acuto  pariter  ac 
chronico,  convenit.  In  stadiis  chronicis,  tantum 
necesse  sit  hoc  pro  alterativo  usurpare,  donec  os 
afficitur,  eodem,  signis  vel  recidiva  postulanti- 
bus, postea  resumpto.,  Si  opus  est,  ut  saepe  ac- 
cidit, hydrargyrum  cum  aliis  medicamentis  con- 
jungere, purgantia  sunt  anteponenda,  et  proxime 

his  antimonialia.  Sccl  opium  in  primis  stadiis 
morbi,  nisi  in  casibus  gravissimis,  ubi  hoc  neces- 
sarium sit  ad  dolorem  levandum,  pariter  ac  om- 
nia medicamenta  quae  secretionibus  obstare  va- 
lent, me  judice*  minime  exhibendum  est*  In 
stadiis  acutis  morbi,  sanguinis  missio  adeo  neces- 
saria fit,  ut  cunctatio  vel  unius  horae  dolenda  est. 
Eadem  ratio  medendi  in  Hepatitide  Acuta,  ac  in 
Chronica,  revera  exercenda  est ; sed  remedia  pro 
vehementia  morbi  prae  nobis  acriter  usurpari  de- 
bent. 

Quia  morbo,  qui  praevalebat  in  Insula  Sanctas 
Helenae,  Inflammatio  Acuta  adfuit,  qualis  in  ac- 
cessionibus sporadicis  Hepatitidis  in  Anglia  sub- 
inde occurrit,  curatio  similis  usurpata  fuit ; san- 
guis semel,  bis,  et  saepe  ter,  in  spatio  horarum 
viginti  quatuor,  in  copia  unciarum  quatuorde- 
cim  ad  viginti,  detractus  fuit.  Venaesectio  sig- 
nis urgentibus  et  speciei  tunicae  coriaceae  albae 
accommodata  est.  Dosis  calomelanos  in  copia 
decem  granorum  ter  indies,  et  saep*  ad  scrupu- 
lum aucta,  toties  intra  horas  viginti  quatuor  ex- 
hibita fuit.  Hoc  medicamentum  usque  ad  gin- 

givas  affectas  praecipiebatur,  et  salivationi  in- 
ductae morbus  semper  cessit.  Purgantia  simul 
cum  Iiydrargyro,  quae,  intestinis  libere  depletis, 
omittebantur,  initio  conjuncta  fuerunt.  Pleni- 
tudine et  molestia  lateris  perceptis,  frictio  cum 
Iiydrargyro  diligenter  exercita  est,  quae  per  pau- 
cos dies  vesicatoriorum  locum  occupavit.  Effec- 
tum calomelanos  in  dosibus  scrupuli  exhibiti,  ut 
certior  essem  num  sensus  molestiae  statim  vel 
postea  in  ventriculo  induceretur,  saepe  invigilavi ; 
sed  in  nullo  exemplo  querelam  hujusmodi  audivi, 
et  ore  affecto,  omnia  symptomata  mitiora  evase- 
runt. Tanta  fiducia  apud  nautas  de  viribus 
summis  hydrargyri,  levamine  certo  a comitibus 
suis,  quum  primum  os  affectum  fuit,  percepto,  va- 
lebat, ut  nullo  monitu  subsequente  curantis,  in- 
ter medicamentum  exhibendum,  ut  saepe  fit, 
opus  esset  i nam  ingenium  nautae,  cum  attentio 
sedula  ad  medicamentum  administrandum  pos- 
tulatur, mores  infantis  simulat.  Quaestionem  de 
effectu  hydrargyri  in  dose  scrupuli  sumpti,  dum 
viribus  hujus  uautae  prorsus  fisi  sunt,  a me  fuisse 
propositam,  fateor.  Me  multum  tribuere  operi 

aestimando  Doctoris  Johnson  de  morbis  nauta- 
rum in  regionibus  tropicis — libro,  qui  locum  de- 
bet habere  in  omni  bibliothaeca  nautica — lubenter 
agnosco. 

Exempla  repetita  recidivae  occurrerunt,  quae 
hydrargyro  citius  omisso  procul  dubio  tribuenda 
essent.  Casus  infelix  qui  sequitur,  et  qui  mihi 
fuit  multo  curse,  hanc  sententiam  comprobare 
inserviet. 

Comes  navalis,  per  longum  tempus  mihi  notus, 
et  qui  impetui  gravi  febris  biliosae  remittentis,  in 
flumen  Chesapeak  in  littus  Americanum,  duobus 
annis  ante,  superstes  fuerat,  Hepatitide  Acuta  hic 
correptus  fuit.  Munus  ejus  praecipuum  eum  ad 
radios  solis  meridiani  subjecisse  dicatur.  Pis- 
cando in  una  ex  scaphis  navis,  voluntate  potius 
quam  necessitate,  quotidie  occupatus  est.  Com- 
meatus noster  parcus  fuit;  necesse  igitur  erat 
piscari.  Antehac,  juvenis  acer,  et  valetudine  se- 
cundissima gaudens,  non  querebatur ; quamvis, 
dum  piscaretur,  male  per  tres  dies  se  habuerat, 
et  cum  questus  est,  morbus  signa  sua  propria 
exhibuit.  Decoloratio  illa  haud  describenda  fuit, 

fluxu  comitante,  cum  dolore  vehemente  lateris, 
et  umbilico  presso  dolor  summus  fuit;  pulsus 
plenus  et  celer,  cuin  calore  cutis  et  siti.  San- 
guis copiose  missus  est,  et  calomelas,  modo  supra 
dicto,  exhibitum.  Os  die  quinto  affectum  fuit, 
et  symptomata  eo  usque  mitigata  ut  medicamen- 
ta omittere  visum  fuit.  Recidiva  secuta  est,  et 
curriculum  secundum  hydrargyri  effectus  pariter 
faustos,  ac  primum,  praebuit.  Ter  morbo  correp- 
tus est,  et  ter  convaluit,  singulis  vicibus  se- 
quentibus, ratione  aucta  hydrargyri  ad  salivam 
ciendam  postulata.  Octavo  die  post  tertium 
impetum,  dolore  torquente,  dejectionibus  limo- 
sis, torminibus,  tenesmo,  et  dolore  lateris,  labo- 
ravit. Quia  feMcitas  fuerat  nobis  tribus  morbi 
accessionibus  prioribus  occurrendi,  eventum  pa- 
riter faustum  inducti  sumus  sperare ; et  quia  ab 
initio  morbi  in  gratia  apud  omnes  plurimum  va- 
lebat, ad  hunc  obtinendum  pro  virili  parte  nite- 
bamur. Tempus  quo  os  afficeretur,  vel  sympto- 
mata levarentur,  et  milii  et  ipsi  verisimile  futu- 
rum esse  videbatur.  Hoc  tam  multum  optan- 
dum, quamvis  bydrargyrus  perseverantia  summa 

fuit  exhibitus,  nunquam  pervenit.  Medicamen- 
to spem  eludente,  animus  evasit  demissus,  et  mor- 
tuus est  ab  omnibus  desiderandus. 

Quia  hunc  morbum  et  'prcefectui  summo  et 
inferiori  Hepatitidem  esse  dixeram,  conditionem 
veram  jecoris  comperiendi  desiderium  plurimos 
invasit.  Hora  septima  matutina  ab  adjuvante  ex- 
perrectus sum,  dicente  cadaver  hominis  defuncti 
inspiciendo  omnia  esse  parata.  Adjutor  cavum 
abdominis  exposuerat,  et  quod  jecur  prorsus  sa- 
num fuerat  miratus  est.  Adhuc  memini  quomo- 
do hoc  nuncio  per  momentum  temporis  percul- 
sus fui  ; et  mihi  statim  suggessit  curam  quam 
Doctor  Monro  defunctus  celeberrimus  in  diag- 
nosi ejus  morborum  semper  exercuit.  Dum  ni* 
hil  causae  fuit  mihi  dolendi  de  ratione  medendi 
quam  usurpavi,  tamen,  quia  de  natura  et  sede 
morbi  cum  tanta  fiducia  locutus  eram,  meipsum 
vituperavi.  Agitatione  animi  haud  parva  ad 
cadaver  inspiciendum  perrexi ; et  primo  intuitu 
quae  conspecta  sunt  nunciatum  comprobare  vi- 
debantur. Uterque  lobus  colore  et  magnitudine 
naturali  fuit;  adhaesio  nulla  alicubi  visa  fuit. 

Dum  de  natura  morbi  incerti  haerebamus,  de 
causa  mortis  quaestio  exorta  est.  Intestinis  per- 
scrutatis, quidam  annuli  colorati  conspecti  sunt; 
sed  nihil  fuit  laxitatis  texturae,  nec  aliqua  causa 
sufficiens,  quae,  mortem  hic  a morbo  inductam 
fuisse,  sententiam  comprobaret.  Ante  cadaver 
reljctum,  manum  meam  inter  peritoneum,  quod 
tegit  parietes  abdominis  et  portionem  convex- 
am jecoris,  immisi,  ut  pro  comperto  haberem, 
num  aliqua  adhaesio  ad  diaphragma,  necne,  exis- 
teret ; et  jecore  vi  haud  parva  elevato,  abscessus 
ruptus  est,  qui  octarium  puris  sinceri  continebat, 
et  quod  visum  aliter  effugisset.  Ad  radicem  ip- 
sam lobi  dextri,  ubi  per  ligamentum  coronarium 
ad  diaphragma  connectitur,  situm  fuit.  (Dawson, 
aeger,  die  nonodecimo  Junii  Hepatitide  correp- 
tus fuit,  et  vigesimo  septimo  Julii  mortuus  est.) 

Quamvis  casus,  de  quo  agitur,  observationi 
sequenti  adversetur,  exempla  hujusmodi,  me  ju- 
dice, magnitudine,  textura,  et  colore  naturalibus, 
raro  observantur. 

Sectionem  cadaverum  signa  fallacia  praebere 
aliquando  dici  potest ; sed  si  aliquid  viscus,  pr$ 

altero,  incisione  facta,  indicia  vera  indicat,  hoc 
jecur  esse  mihi  persuadetur.  Jecur  magnitudi* 
nem  immensam  saepe  acquirit,  latus  sinistrum 
aeque  ac  dextrum  occupans,  et  supra  tendens, 
adeo  ut  cavum  thoracis  magnopere  imminuat. 
Vesiculam  fellis  et  ductus  plurimas  mutationes 
subire — illam  saepe  turgidam  et  ampliatam,  hos 
inanes  et  imminutos — vidi.  Aliquando  hepar 
adipiscitur  molem,  nonnunquam  imminuitur. 
Substantia  ejus  saepe  vitiatur,  dum  magnitudo 
mutatur.  Colorem  saepe  mutatum  et  texturam 
deletam  exhibet.  In  nonnullis  exemplis,  tamen, 
post  mortem,  quae  ipse  vidi,  textura  fuit  com- 
pacta, parte  morbosa  excepta,  neque  portionis 
sanae  color  multum  fuit  mutatus.  Ulceratio 
interdum  late  serpserat — abscessus  magnus  in- 
terdum— unus  de  quo  ante  dixi,  et  aliquando 
plures  detecti  sunt;  et  intestina  sanguinem  inter 
tunicas  effusum  subinde  exhibuerunt.  Adhaesio, 
prout  inflammatio  partis  peculiaris  invasit,  fuit 
diversa.  Ad  septum  transversum,  nunc,  et  alias 
ad  parietes  abdominis,  et  saepe  ad  viscera  ejus, 
propagata  est. 

Quidam  ex  his  aspectibus  morbosis,  in  omni 
exemplo  quo  eventus  est  infaustus,  observatur; 
dum  in  aliis  morbis,  causa,  quae  mortem  induxis- 
set, ope  sectionis  cadaverum  frustra  quaeritur. 

Cum  tanta  mala,  ac  supra  tradita,  accidunt, 
vix  non  possumus  credere  fabricam  laesam  jeco- 
ris causam  solam  fuisse  mortis.  Hic  igitur  ni- 
hil erroris  existere  potest.  Symptomata  per  de- 
cursum morbi  urgentia  probe  demonstrant,  et 
haec  semel  observata  judicium  futurum  adjuvant. 
Non  opus  est  ut  attentionem  lectoris  intelligen- 
tis  dirigam,  nec  ut  memorem  proprietatem,  vel 
potius  necessitatem,  adhibendi  rationem  medendi 
celeritati,  qua  morbus  accedit,  accommodatam. 

Pneumonia  absque  auxilio  medici*  cum  om- 
nibus signis  prominentibus  et  monentibus,  quas 
judicium  ejus  adjuvet,  non  certius,  quod  ad 
eventum,  est  lethalis,  quam  Hepatitis,  cui  adest 
obscuritas,  quae,  repeto,  conatus  nostros  obtun- 
dat, et  acquirat  vires  adeo  multas  inobservata,  ut 
postea,  quum  se  planius  declaret,  insuperabilis 
sit. 


FINIS. 


